CELEX: C2004/201/47
Language: el
Date: 2004-08-07 00:00:00
Title: Υπόθεση Τ-209/04: Προσφυγή του Βασιλείου της Ισπανίας κατά της Επιτροπής των Ευρωπαϊκών Κοινοτήτων, που ασκήθηκε στις 10 Ιουνίου 2004

7.8.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 201/24
            
         Προσφυγή του Βασιλείου της Ισπανίας κατά της Επιτροπής των Ευρωπαϊκών Κοινοτήτων, που ασκήθηκε στις 10 Ιουνίου 2004
   (Υπόθεση Τ-209/04)
   (2004/C 201/47)
   Γλώσσα διαδικασίας: η ισπανική
   Το Βασίλειο της Ισπανίας, εκπροσωπούμενο από τη Nuria Díaz Abad, Abogado del Estado, με τόπο επιδόσεων στο Λουξεμβούργο, άσκησε στις 10 Ιουνίου 2004 προσφυγή ενώπιον του Πρωτοδικείου των Ευρωπαϊκών Κοινοτήτων κατά της Επιτροπής των Ευρωπαϊκών Κοινοτήτων.
   Το προσφεύγον ζητεί από το Πρωτοδικείο:
   
               —
            
            
               να αναγνωρίσει ότι η Επιτροπή, παραλείποντας να αποφανθεί εντός εύλογης προθεσμίας επί των εγκρίσεων που της ζήτησαν οι ισπανικές αρχές, παρέβη τις υποχρεώσεις που υπέχει από το άρθρο 7, παράγραφος 3, του κανονισμού (ΕΚ) αριθ. 2792/1999, όπως τροποποιήθηκε από τον κανονισμό (ΕΚ) αριθ. 2369/2002, υποπίπτοντας έτσι σε παράλειψη, και
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα:
   Οι ισπανικές αρχές ζήτησαν από την Επιτροπή σειρά παρεκκλίσεων προκειμένου να χορηγήσουν τις ενισχύσεις για τη σύσταση μεικτής εταιρείας οι οποίες προβλέπονται από τον κανονισμό (ΕΚ) αριθ. 2792/1999 του Συμβουλίου, της 17ης Δεκεμβρίου 1999, για καθορισμό των λεπτομερών κανόνων και ρυθμίσεων σχετικά με την κοινοτική διαρθρωτική βοήθεια στον τομέα της αλιείας, όπως τροποποιήθηκε από τον κανονισμό (ΕΚ) αριθ. 2369/2002 του Συμβουλίου, της 20ής Δεκεμβρίου 2002 (1). Όταν η οριστική μεταφορά του σκάφους γίνεται προς τρίτες χώρες που δεν έχουν συνάψει αλιευτική συμφωνία με την Ευρωπαϊκή Κοινότητα, είναι αναγκαία η χορήγηση της αντίστοιχης παρεκκλίσεως από την Επιτροπή [άρθρο 7, παράγραφος 3, του κανονισμού (ΕΚ) αριθ. 2792/1999, όπως τροποποιήθηκε από τον κανονισμό (ΕΚ) αριθ. 2369/2002]. Οι ενισχύσεις αυτές μπορούν να χορηγηθούν μόνον από τις εθνικές αρχές έως τις 31 Δεκεμβρίου 2004.
   Από την Επιτροπή ζητήθηκε επισήμως στις 16 Φεβρουαρίου 2004 να αποφανθεί επί των εκκρεμών υποθέσεων, επειδή, όμως, δεν αποφάνθηκε επί του συνόλου των υποθέσεων αυτών, το Βασίλειο της Ισπανίας αποφάσισε να ασκήσει προσφυγή κατά του εν λόγω οργάνου, λαμβάνοντας, επιπλέον, υπόψη ότι οι προθεσμίες εντός των οποίων όφειλαν να ενεργήσουν, βάσει της εθνικής νομοθεσίας, οι ισπανικές αρχές παρήλθαν ενόσω αναμενόταν η απόφαση της Επιτροπής επί των παρεκκλίσεων που ζητήθηκαν.
   
      (1)  Κανονισμός (ΕΚ) αριθ. 2369/2002 του Συμβουλίου, της 20ής Δεκεμβρίου 2002, για την τροποποίηση του κανονισμού (ΕΚ) αριθ. 2792/1999 για καθορισμό των λεπτομερών κανόνων και ρυθμίσεων σχετικά με την κοινοτική διαρθρωτική βοήθεια στον τομέα της αλιείας (ΕΕ L 358 της 31.12.2002, σ. 49).